L'article 103 de l'Estatut d'autonomia de Catalunya estableix que correspon a la Generalitat la competència normativa sobre el personal no judicial al servei de l'Administració de justícia, dins el respecte a l'estatut jurídic d'aquest personal que estableix la Llei orgànica del poder judicial.
Aquesta competència inclou, entre d'altres, la regulació de la jornada de treball i l'horari de treball.
Mitjançant el Reial decret 441/1996, d'1 de març, es van traspassar de l'Administració de l'Estat a la Generalitat de Catalunya les funcions i els serveis en matèria de mitjans personals al servei de l'Administració de justícia, funcions i serveis que es van assignar al Departament de Justícia pel Decret 129/1996, de 16 d'abril.
Actualment, les funcions relacionades amb l'Administració de justícia a Catalunya i la seva modernització corresponen al Departament competent en matèria de justícia en virtut de l'article 3.12.1 del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya.
La Llei orgànica 6/1985, d'1 de juliol, del poder judicial, per la seva banda, reconeix a l'article 471.1 la competència de les comunitats autònomes amb competències assumides, en els termes que s'estableixen a l'esmentada Llei, respecte del personal al servei de l'Administració de justícia, en totes les matèries relatives al seu estatut i règim jurídic compresos, entre d'altres, la jornada laboral i l'horari de treball.
L'apartat 1 de l'article 500 de la Llei orgànica 6/1985, d'1 de juliol, estableix que la durada de la jornada general de treball efectiu en còmput anual i de les jornades que s'hagin de realitzar en règim de dedicació especial del personal dels cossos de funcionaris al servei de l'Administració de justícia, com també les seves especificitats, es fixarà mitjançant una resolució de l'òrgan competent del Ministeri de Justícia, amb l'informe previ de les comunitats autònomes amb competències assumides i negociació amb les organitzacions sindicals més representatives.
Així mateix, estableix que correspon al Ministeri de Justícia determinar les compensacions horàries i còmputs especials quan l'atenció d'actuacions processals urgents i inajornables suposi un excés d'hores sobre la jornada a realitzar.
L'apartat 2 del mateix precepte afegeix que la durada de la jornada general setmanal serà igual a l'establerta per a l'Administració general de l'Estat.
La Resolució de 28 de desembre de 2012, de la Secretaria d'Estat d'Administracions Públiques, per la qual es dicten instruccions sobre jornada i horaris de treball del personal al servei de l'Administració general de l'Estat i els seus organismes públics (BOE de 29.12.2012), ha fixat al seu apartat 3.1 la durada de la jornada general en 37 hores i 30 minuts setmanals de treball efectiu de mitjana en còmput anual, equivalent a 1.664 hores anuals.
Aquest apartat 3.1 ha estat modificat per la Resolució de 23 de desembre de 2013, de la Secretaria d'Estat d'Administracions Públiques, per la qual s'estableix el règim per al gaudiment d'un dia addicional d'assumptes particulars introduït per la Llei orgànica 9/2013, de 20 de desembre, de control del deute comercial en el sector públic i s'adapta la Resolució de 28 de desembre de 2012 (BOE de 24.12.2013), que ara estableix la durada de la jornada general en 1.657 hores anuals.
D'altra banda, mitjançant l'Ordre JUS/2538/2013, de 27 de desembre, el Ministeri de Justícia ha modificat l'Ordre JUS/615/2012, d'1 de març, per la qual es regula la durada de la jornada general de treball en còmput anual i la de les jornades en règim de dedicació especial per al personal al servei de l'Administració de justícia, per tal d'adequar la regulació de la jornada i dels horaris de treball de l'Administració de justícia al que s'estableix per a l'Administració general de l'Estat, tot fixant la durada de la jornada de treball en 37 hores i 30 minuts setmanals de treball efectiu de mitjana en còmput anual, equivalent a 1.657 hores anuals.
Escau ara, en el marc de la normativa esmentada, fixar la jornada general de treball del personal dels cossos de metges forenses, de gestió processal i administrativa, de tramitació processal i administrativa i d'auxili judicial al servei de l'Administració de justícia destinat a Catalunya, com també les jornades de dedicació especial.
Atès que s'ha dut a terme la negociació prèvia amb les organitzacions sindicals amb representació a la Mesa de negociació del personal al servei de l'Administració de justícia destinat a Catalunya;
Atès que el Consell General del Poder Judicial ha emès l'informe corresponent;
D'acord amb el que estableix l'article 26.e) de la Llei 13/2008, del 5 de novembre, de la presidència de la Generalitat i del Govern;
Per tot això, a proposta del conseller de Justícia, d'acord amb el dictamen de la Comissió Jurídica Assessora i amb la deliberació prèvia del Govern,
Aquest Decret té per objecte fixar la jornada de treball del personal al servei de l'Administració de justícia a Catalunya i s'aplica al personal dels cossos de metges forenses, de gestió processal i administrativa, de tramitació processal i administrativa i d'auxili judicial destinat a Catalunya (d'ara endavant, personal al servei de l'Administració de justícia a Catalunya).
La jornada mínima de treball del personal al servei de l'Administració de justícia a Catalunya és de 37 hores i 30 minuts setmanals de treball efectiu de mitjana en còmput anual, equivalent a 1.657 hores anuals o aquelles que s'estableixin per a l'Administració general de l'Estat.
2.2 Jornada de dedicació especial
La jornada de dedicació especial del personal al servei de l'Administració de justícia a Catalunya és de 40 hores setmanals de treball efectiu.
Correspon al Departament competent en matèria de justícia, mitjançant les relacions de llocs de treball i amb la negociació prèvia amb les organitzacions sindicals i l'informe previ del Consell General del Poder Judicial, determinar els serveis o llocs de treball que s'han de prestar en règim de dedicació especial.
Els llocs de treball que, d'acord amb el que determinin les relacions de llocs de treball, tinguin fixada una jornada de dedicació especial comporten el dret a percebre un complement específic pel factor de dedicació especial i d'incompatibilitat.
La realització d'aquesta jornada és incompatible amb l'exercici d'activitats públiques i privades, llevat de les activitats compatibles a què fan referència els articles 8 i 19 de la Llei estatal 53/1984, de 26 de desembre, d'incompatibilitats del personal al servei de les administracions públiques, així com les de professor associat a temps parcial.
2.3 Jornada reduïda per interès particular
El personal inclòs en l'àmbit d'aplicació d'aquest Decret pot sol·licitar, per interès particular, la reducció de la seva jornada de treball, amb un horari ininterromput de les 9 a les 14 hores, de dilluns a divendres, en els termes que estableix l'Ordre JUS/615/2012, d'1 de març, del Ministeri de Justícia, per la qual es regula la durada de la jornada general de treball en còmput anual i la de les jornades en règim de dedicació especial per al personal al servei de l'Administració de justícia.
La concessió de la reducció de jornada per interès particular resta subordinada a les necessitats del servei i queda subjecta al règim d'incompatibilitats del personal al servei de l'Administració de justícia.
No es pot concedir aquesta reducció de jornada al personal que per la naturalesa i les característiques del lloc de treball hagi de prestar serveis en règim de dedicació especial.
Aquesta modalitat de jornada reduïda és incompatible amb les altres reduccions de jornada previstes a la normativa vigent.
En el període comprès entre el 16 de juny i el 15 de setembre, ambdós inclosos, es pot establir una jornada general de treball de 32 hores i 30 minuts setmanals, i una jornada de dedicació especial de 35 hores setmanals.
3.1 El compliment de l'horari establert no justifica la suspensió o interrupció de diligències o actuacions processals urgents i inajornables, i aquestes hores de prolongació de jornada més enllà de l'horari fixat es computen de la manera següent:
a) Cada hora treballada entre les 17 i les 22 hores, de dilluns a divendres, com a dos hores efectives, o la part proporcional corresponent.
b) Cada hora treballada a partir de les 22 hores fins a les 7 hores i 30 minuts del dia següent, dissabtes, diumenges i festius, com a 2 hores i 30 minuts efectives o la part proporcional corresponent.
3.2 En cas que les circumstàncies anteriors suposin un excés d'hores treballades sobre la jornada mensual a realitzar, es descomptaran de la part flexible de l'horari del mes en curs o del mes següent a aquell en què es produeixi l'excés o de la borsa d'hores flexibles en còmput anual i, si no és possible, es compensaran amb dies de permís.
3.3 El secretari o secretària judicial o el/la cap de la unitat on estigui destinat el personal ha de justificar el caràcter urgent i inajornable de les diligències o actuacions anteriors i comunicar-les per escrit a la persona o persones afectades.
3.4 Les compensacions horàries establertes en aquest article no són aplicables durant la prestació del servei de guàrdia.
Tampoc no són aplicables en els supòsits en què la prestació de serveis en les franges horàries esmentades a l'apartat 1 siguin conseqüència del compliment de les jornades especials que tinguin establertes determinats llocs de treball, d'acords de prolongació de jornada retribuïdes o, si escau, de la realització voluntària de la part flexible de l'horari.
El servei de guàrdia es realitza de conformitat amb el que disposin les resolucions de l'òrgan competent del Ministeri de Justícia sobre prestació del servei de guàrdia, sense perjudici de la regulació que conté sobre aquesta matèria el títol III del Reglament 1/2005, dels aspectes accessoris de les actuacions judicials, aprovat per l'Acord de 15 de setembre, del Consell General del Poder Judicial, i de la regulació que dins del seu àmbit competencial pugui establir el Consell General del Poder Judicial, així com de les resolucions sobre prestació del servei de guàrdia que dicti l'òrgan competent del Departament competent en matèria de justícia.
5.1 La distribució de les jornades de treball establertes en aquest Decret, com també la fixació concreta dels horaris de treball del personal al servei de l'Administració de justícia a Catalunya, s'estableix per ordre del conseller o consellera competent en matèria de justícia mitjançant el calendari laboral, amb l'informe favorable previ del Consell General del Poder Judicial i negociació amb les organitzacions sindicals.
Mitjançant resolució del secretari o secretària general del Departament competent en matèria de justícia s'ha d'aprovar anualment l'annex del calendari laboral.
5.2 El calendari laboral es determina en funció del nombre d'hores anuals de treball efectiu i ha d'expressar l'horari d'atenció directa als ciutadans, el nombre d'hores a realitzar cada mes i l'horari que cal fer durant la jornada d'estiu.
5.3 Es poden establir flexibilitats horàries a l'entrada i a la sortida però cal garantir, en qualsevol cas, un nombre d'hores de concurrència obligada continuada.
5.5 Cal garantir la publicitat necessària del calendari laboral, tant pel que fa als empleats o empleades públics com pel que fa als ciutadans o ciutadanes interessats.
5.6 Els horaris que s'estableixen mitjançant el calendari laboral han de respectar en tot cas l'horari d'audiència pública com també el que disposa l'article 135 de la Llei 1/2000, de 7 de gener, d'enjudiciament civil respecte de la presentació d'escrits subjectes a termini.
Es deixa sense efecte la Resolució JUS/41/2007, de 15 de gener, per la qual es regula la jornada de treball del personal al servei de l'Administració de justícia a Catalunya.
Es faculta el/la conseller/a competent en matèria de justícia per dictar les disposicions necessàries per al desplegament d'aquest Decret.
Aquest Decret entra en vigor l'endemà de la seva publicació al Diari Oficial de la Generalitat de Catalunya, tret en allò que requereixi l'aprovació prèvia de la relació de llocs de treball.
Barcelona, 23 de desembre de 2014